Predkladacia správa

	Európska únia s cieľom prispôsobiť sa zmenám v práci a spoločnosti prijala „Novú stratégiu spoločenstva v oblasti bezpečnosti a ochrany zdravia pri práci na roky 2002 – 2006“. Táto stratégia, princípy a navrhované prístupy sa stali základom aj pre formulovanie Koncepcie štátnej politiky BOZP na Slovensku, ktorá vytyčuje základné smerovanie, ciele a úlohy orientované na všetky oblasti, ktoré podporujú zabezpečenie a trvalé zlepšovanie bezpečnosti a ochrany zdravia pri práci, uspokojivých pracovných podmienok a kultúry práce.

	Dokument Koncepcia štátnej politiky bezpečnosti a ochrany zdravia pri práci bol vypracovaný ako konsenzus zástupcov Ministerstva práce, sociálnych vecí a rodiny SR, Ministerstva zdravotníctva SR, Ministerstva hospodárstva SR, Ministerstva životného prostredia SR, Ministerstva vnútra SR, Ministerstva obrany SR a ďalších rezortov, zástupcov Konfederácie odborových zväzov SR, Asociácie zamestnávateľských zväzov a združení SR, zástupcov inšpekcie práce, vedeckej a výskumnej základne, univerzít a ďalších zainteresovaných strán.

	Koncepcia bola prerokovaná vo vláde SR a v nadväznosti na tento dokument bol Uznesením vlády č. 838 z 8. augusta 2002 prijatý a neskôr pozmenený Uznesením vlády č. 665 zo 16. júla 2003 Program realizácie štátnej politiky BOZP – Národný program BOZP.

	Národný program BOZP jednotlivým subjektom ukladá plnenie koncepčných a programových úloh BOZP, ktoré sú začlenené do siedmych kapitol:
A.	Štátna politika BOZP
B.	Rozvíjanie spoločenského povedomia a motivácia k BOZP
C.	Presadzovanie predpisov a štátny dozor
D.	Výchova, vzdelávanie, veda a výskum
E.	Legislatíva
F.	Zahraničná spolupráca
G.	Zabezpečenie financovania

Tento materiál v zmysle úlohy B.5 Uznesení vlády SR č. 838/2002 a č. 665/2003 hodnotí plnenie Národného programu BOZP, predkladá návrh na aktualizáciu zadania a jeho niektorých úloh. 

Údaje o plnení jednotlivých úloh uvádzajú odpočet plnenia a stav rozpracovania úloh zohľadňujúc termínový rámec ich plnenia. Vyhodnotenie plnenia Programu realizácie štátnej politiky bezpečnosti a ochrany zdravia pri práci – Národného programu BOZP bol spracovaný na základe hodnotenia Ministerstva práce, sociálnych vecí a rodiny SR, Národného inšpektorátu práce, Ministerstva školstva SR, Ministerstva hospodárstva SR, Ministerstva zdravotníctva SR a Štatistického úradu SR za rok 2004. AZZZ, SOPK nezaslali odpočet plnenia.

Materiál nemá finančný, ekonomický, environmentálny vplyv ani vplyv na zamestnanosť.